《和元汝功元日感怀》
宋代·郭印

少时喜节物，常恨春来迟。而今新年至，怀抱不胜悲。

儿童荐椒新，未饮增长欷。陜洛果何罪，半世戎马嘶。

坐令冠盖流，星散鸟择栖。回头望乡国，泪雨秋悽悽。

我公关中豪，志气青云齐。誓当剪豺狼，不复问狐狸。

夫何丘壑间，从事新与诗。烟尘要一扫，櫜弓卧鼓鞞。

天下维泰山，置器安不危。廓廓大丈夫，功勋千载奇。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。